એ વાતમાં કોઈ શંકા નથી કે ભારતીય વેદો, ઉપનિશદો અને શાસ્ત્રોમાં હજારો વર્ષો પહેલા અનેક વિષયોના ગુઢ જ્ઞાનનો ઉલ્લેખ થયો છે. એવા વિષયો કે જેમના પર દુનિયાભરમાં આજે ગહન સંશોધન થઈ રહ્યા છે અને થઈ ચુક્યા છે, પણ આધુનિક વિશ્વમાં જેને પુરાવા સાથેનું દસ્તાવેજીકરણ કહેવામાં આવે છે એવું કશું જ આપણી પાસે નથી. શાસ્ત્રોનો આધાર લઈને તેના પર સંશોધન કરી શકાય છે, પણ ભારતનો પનો એ મોરચે ટૂંકો નહીં પણ ટૂણિયાટ ગણાય. જે દેશના વિકાસમાં મહત્તમ યોગદાન આપતી અવકાશ સંશોધન સંસ્થા ઇસરો ફંડિગના અભાવે પોતાના પ્રોજેક્ટ ખોરંભે ચડાવવા મજબૂર હોય તે દેશમાં રિસર્ચ અને ઇનોવેશન કેવી રીતે થાય? જેમના પર મોટો મદાર રાખી શકાય છે તેવા IIT અને IIM જેવા સંસ્થાનો પર કબજો જમાવવા માટે અભણ રાજકારણીઓ તલપાપડ હોય ત્યાં ઇનોવેશન ક્યાંથી થાય?